

PROJEKTS uz 28.10.2024.

domē – 31.10.2024.

sagatavotājs un ziņotājs Kāpa

LĒMUMS

Ādažos, Ādažu novadā

2024. gada 00. mēnesī **Nr.**«DOKREGNUMURS»

**Par nekustamo īpašumu un kustamas mantas nodošanu SIA “Ādažu ūdens” centralizētās ūdenssaimniecības funkciju nodrošināšanai**

Pašvaldību likuma 4. panta pirmās daļas 1. punkts nosaka, ka pašvaldības autonomā funkcija ir organizēt iedzīvotājiem ūdenssaimniecības, siltumapgādes pakalpojumus neatkarīgi no tā, kā īpašumā atrodas dzīvojamais fonds.

Ādažu novada pašvaldības dome 22.07.2022. pieņēma lēmumu Nr. 320 “Par Carnikavas pagasta ūdenssaimniecības nodošanu SIA “Ādažu ūdens””, uzdodot pašvaldības aģentūrai “Carnikavas komunālserviss” (turpmāk - Aģentūra) nodot pašvaldības SIA “Ādažu ūdens” Carnikavas pagasta centralizētās ūdenssaimniecības funkcijas līdz 2024. gada 31. oktobrim.

Ādažu novada pašvaldības dome 26.09.2024. pieņēma lēmumu Nr. 356 “Par grozījumiem sabiedrisko pakalpojumu līgumos ar SIA “Ādažu ūdens” un SIA “Ādažu namsaimnieks”, pilnvarojot SIA “Ādažu ūdens” (turpmāk – Sabiedrība) ar 2024. gada 1. novembri sniegt sabiedriskos ūdenssaimniecības pakalpojumus Carnikavā, par ko 07.10.2024. tika noslēgta vienošanās JUR 204-09/978 pie 2017. gada 11. oktobra līguma par sabiedrisko pakalpojumu (ūdenssaimniecība) sniegšanu, piešķirot Sabiedrībai ar 01.11.2024. sniegt centralizētās ūdenssaimniecības pakalpojumus Carnikavas pagasta, Carnikavas, Lilastes, Garciema, Mežgarciema un Kalngales ciema daļās, kurās tiek nodrošināta minēto pakalpojumu sniegšanas iespējamība.

Lai iedzīvotāji varētu saņemt nepārtrauktus, drošus un kvalitatīvus sabiedriskos pakalpojumus, un Sabiedrība varētu sniegt ūdenssaimniecības pakalpojumus Sabiedrībai ir jābūt tehniskajam nodrošinājumam, t.i. ūdenssaimniecībai nepieciešamie tīkli, inženierbūves un ēkas ir Sabiedrības lietošanā/ īpašumā.

Publiskas personas mantas atsavināšanas likuma 3. panta pirmās daļas 4. punkts nosaka, ka pašvaldības mantu var atsavināt, ieguldot kapitālsabiedrības pamatkapitālā, bet 5. panta pirmā daļa nosaka, ka tikai dome var pieņemt lēmumu par mantas ieguldīšanu tās kapitālsabiedrības pamatkapitālā.

Saskaņā ar Publiskas personas kapitāla daļu un kapitālsabiedrību pārvaldības likuma 149. panta pirmās daļas 2. punktu, kapitālsabiedrības pamatkapitālu drīkst palielināt konkrētās mantas iegūšanai, apmaksājot kapitāla daļas ar mantisko ieguldījumu.

Komerclikuma 154. panta pirmā daļa nosaka, ka mantisko ieguldījumu novērtē un atzinumu par to sniedz persona, kura iekļauta mantiskā ieguldījuma vērtētāju sarakstā. Saskaņā ar 24.10.2024. SIA “Eiroeksperts” valdes locekļa Artūra Žuromska vērtējumu Nr. 4-32/1 mantiskā ieguldījuma vērtība pamatkapitāla palielināšanai sastāda EUR 6 727 077 (seši miljoni septiņi simti divdesmit septiņi tūkstoši septiņdesmit septiņi euro). Komerclikuma 154. panta 32 daļa nosaka, ka atzinums par mantiskā ieguldījuma novērtēšanu ir spēkā sešus mēnešus no tā sastādīšanas dienas. Atzinumam par mantiskā ieguldījuma novērtēšanu ir jābūt spēkā arī dienā, kad tiek parakstīts dibināšanas līgums vai pieņemts lēmums par pamatkapitāla palielināšanu.

Līdz brīdim kamēr tiks sakārtoti dokumenti pamatlīdzekļu ieguldīšanai Sabiedrības pamatkapitālā, nepieciešams noslēgt ar Sabiedrību nekustamo īpašumu un kustamās mantas bezatlīdzības lietošanas līgumu.

Publiskas personas finanšu līdzekļu un mantas izšķērdēšanas novēršanas likuma 5. panta pirmā daļa un otrās daļas 5.punkts nosaka, ka publiskas personas mantu aizliegts nodot privātpersonai vai kapitālsabiedrībai bezatlīdzības lietošanā, izņemot kad publiska persona savu mantu nodod privātpersonai vai kapitālsabiedrībai tai deleģēto valsts pārvaldes uzdevumu pildīšanai vai publiskas personas pakalpojumu sniegšanai. Tiesību subjekts, kam nodota manta bezatlīdzības lietošanā, nodrošina attiecīgās mantas uzturēšanu, arī sedz ar to saistītos izdevumus.

Pamatojoties uz Pašvaldību likuma 4. panta pirmās daļas 1. punktu, likuma “Par sabiedrisko pakalpojumu regulatoriem” 1. pantu, Publiskas personas mantas atsavināšanas likuma 3. panta pirmās daļas 4. punktu, 5. panta pirmo daļu, Komerclikuma 154. panta pirmo daļu, Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 5.punktu, sesto daļu, Ādažu novada pašvaldības dome:

**NOLEMJ:**

* 1. Veikt SIA “Ādažu ūdens” pamatkapitālā mantisko ieguldījumu - pamatlīdzekļus **EUR 6 727 077** vērtībā saskaņā ar pamatlīdzekļu sarakstā (pielikums) norādīto vērtību, kas noteikta atbilstoši mantisko ieguldījumu novērtēšanas eksperta Artūra Žuromska novērtējumam (Latvijas Īpašumu Vērtētāju Asociācijas Profesionālās Kvalifikācijas sertifikāts Nr.16 „Nekustamā Īpašuma Vērtēšana”, kas iekļauta LR Uzņēmuma reģistra Galvenā valsts notāra apstiprinātā mantisko ieguldījumu novērtēšanas ekspertu sarakstā).
  2. Sabiedrībai divu nedēļu laikā pēc lēmuma pieņemšanas sasaukt Sabiedrības dalībnieku sapulci par pamatkapitāla palielināšanu un izmaiņām Sabiedrības statūtos, kā arī, ne vēlāk kā mēneša laikā pēc tās, reģistrēt izmaiņas Uzņēmuma reģistrā.
  3. Ar 2024. gada 1. novembri nodot Sabiedrībai bezatlīdzības lietošanā pašvaldībai piederošos nekustamos īpašumus un kustamo mantu (abi kopā turpmāk saukta “manta”) saskaņā ar pielikumu.
  4. Noteikt līguma termiņu - līdz brīdim, kamēr tiks sakārtoti dokumenti pamatkapitāla palielināšanai, bet ne ilgāk kā līdz 2024. gada 31.decembrim.
  5. Noteikt mantas lietošanas mērķi – centralizētās ūdenssaimniecības funkcijas nodrošināšanai (ūdensapgāde un notekūdeņu savākšana, attīrīšana un novadīšana) Carnikavas pagasta, Carnikavas, Lilastes, Garciema, Mežgarciema un Kalngales ciemā.
  6. Juridiskajai un iepirkumu nodaļai līdz 2024. gada 1.novembrim sagatavot līgumu par mantas bezatlīdzības nodošanu Sabiedrībai.
  7. Pašvaldības izpilddirektora vietniecei parakstīt līgumu un organizēt 1.punktā minētās pašvaldības mantas nodošanu.

Pielikums: SIA “Ādažu ūdens” pamatkapitālā un bezatlīdzības lietošanā nododamais pašvaldībai piederošo pamatlīdzekļu saraksts

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@CKS, JIN, GN, ĀŪ

Everita Kāpa, 25762764